C 131/2
LT
Europos Sąjungos oficialusis leidinys
2022 3 24
Komisijos pranešimas pagal Europos Sąjungos ir Pietų Afrikos vystymosi bendrijos (PAVB) EPS valstybių ekonominės partnerystės susitarimo 1 protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ 4 straipsnio 14 dalį Kumuliacija tarp Europos Sąjungos ir Afrikos, Karibų ir Ramiojo vandenyno (AKR) EPS valstybių bei ES užjūrio šalių ir teritorijų, numatyta ES ir PAVB ekonominės partnerystės susitarimo 1 protokolo 4 straipsnio 3 ir 7 dalyse (2022/C 131/02) Europos Sąjungos (toliau – Sąjunga) ir Pietų Afrikos vystymosi bendrijos (toliau – PAVB) EPS valstybių ekonominės partnerystės susitarimo (1) (toliau – EPS) 1 protokolo 4 straipsnio 3 ir 7 dalyse numatyta įstrižinės kumuliacijos Sąjungoje galimybė.
Naudodamiesi šia kumuliacijos galimybe Sąjungos eksportuotojai gali eksportuoti į PAVB EPS valstybes produktus, kuriuos gaminant panaudotos kitų Afrikos, Karibų jūros ir Ramiojo vandenyno (toliau – AKR) EPS valstybių arba užjūrio šalių ir teritorijų (toliau – UŠT) kilmės medžiagos arba kuriuos gaminant tose šalyse ar teritorijose atliktas apdorojimas ar perdirbimas, kaip produktus, kurių kilmės arba apdorojimo ar perdirbimo vieta yra Sąjunga, jei jos panaudotos produktui, pagamintam Sąjungoje ir eksportuotam į PAVB EPS valstybę pagal EPS, laikantis kitų 4 straipsnio 4, 5, 8, 16 ir 18 dalyse nustatytų sąlygų.
Nuo 2018 m. spalio 1 d. ES jau taiko įstrižinę kumuliaciją su tam tikromis AKR EPS valstybėmis ir UŠT (žr.
Pranešimą 2018/C 407/07 (2)).
Be to, Sąjunga su Gana sudarė administracinio bendradarbiavimo susitarimą.
Europos Komisija PAVB EPS valstybėms pateikė išsamios informacijos apie tokį susitarimą.
Todėl Sąjunga įvykdė 1 protokolo 4 straipsnio 10 dalyje nurodytus administracinius reikalavimus ir nuo 2022 m. balandžio 1 d. gali pradėti taikyti ES ir PAVB EPS 1 protokolo 4 straipsnio 3 ir 7 dalyse numatytą įstrižinę kumuliaciją su Gana.
Be to, Jungtinei Karalystei išstojus iš ES, nuo 2020 m. sausio 31 d. įstrižinė kumuliacija su Jungtinės Karalystės UŠT nebegalima.
Atsižvelgiant į tai, kas išdėstyta pirmiau, 1 protokolo 4 straipsnio 3 ir 7 dalyse numatyta įstrižinė kumuliacija Sąjungoje gali būti taikoma su šiomis šalimis ir teritorijomis: — Karibų jūros šalims: Antigvai ir Barbudams, Bahamų Sandraugai, Barbadosui, Belizui, Dominikos Sandraugai, Dominikos Respublikai, Grenadai, Gajanos Kooperacinei Respublikai, Jamaikai, Sent Kitsui ir Neviui, Sent Lusijai, Sent Vinsentui ir Grenadinams, Surinamo Respublikai, Trinidadui ir Tobago Respublikai; — Centrinės Afrikos regiono valstybėms: Kamerūno Respublikai; — Rytų ir Pietų Afrikos regiono valstybėms: Madagaskaro Respublikai, Mauricijaus Respublikai, Seišelių Respublikai ir Zimbabvės Respublikai; — Ramiojo vandenyno regiono valstybėms: Papua Naujosios Gvinėjos Nepriklausomajai Valstybei ir Fidžio Salų Respublikai; — Vakarų Afrikos regiono valstybėms: Dramblio Kaulo Kranto Respublikai, Ganai (3); — UŠT: Grenlandijai, Naująjai Kaledonijai ir priklausomoms teritorijoms, Prancūzijos Polinezijai, Prancūzijos Pietinėms ir Antarkties teritorijoms, Voliso ir Futūnos Saloms, Sen Bartelemiui, Sen Pjerui ir Mikelonui, Arubai, Bonerui, Kiurasao, Sabai, Sint Eustatijui, Sint Martenui.
Šis pranešimas skelbiamas pagal ES ir PAVB EPS 1 protokolo 14 straipsnio 4 dalį.
Šiuo pranešimu pakeičiamas 2018 m. lapkričio 12 d.
Pranešimas 2018/C 407/07.
(1) OL L 250, 2016 9 16, p. 1924.
(2) OL C 407, 2018 11 12, p. 8.
(3) Nuo 2022 m. balandžio 1 d.